ЛОВЧАНСКО ЧИТАЛИЩЕ „НАУКА-1870 г.” – ЛОВЕЧ

5500 гр. Ловеч, ул. „Търговска” № 49 E-mail: nauka135@abv.bg тел.: 068/604 203

ДОКЛАД

ЗА ОСЪЩЕСТВЕНИТЕ ЧИТАЛИЩНИ ДЕЙНОСТИ

ОТ ЛОВЧАНСКО ЧИТАЛИЩЕ „НАУКА-1870 Г.” В ИЗПЪЛНЕНИЕ НА ПРОГРАМАТА ЗА ЧИТАЛИЩНА ДЕЙНОСТ ПРЕЗ 2020 ГОДИНА

 Обобщена с едно изречение, работата на читалището през 2020 година е, че наистина направихме всичко, което беше възможно. Реагирахме адекватно на ситуацията и променящите се условия, нито за момент не подценихме мерките, но в същото време бяхме отговорни към дейността, към децата, които обучаваме и публиката, която имаме. В този аспект резултатите от всичко, което успяхме да постигнем, са приемливи. Оценяваме като успех най-вече това, че запазихме основните дейности и работихме във всеки възможен момент.

 За разлика от всички доклади досега, този няма да съдържа анализ на постигнатото и непостигнатото. За нас, както и за всички, това е годината на нереализираните планове, но за съжаление понякога високия професионализъм и мотивацията на работещите и участващите в дейността са необходимото, но недостатъчно условие.

 В цифри резултатите от работата оценяваме като добри предвид ситуацията, а те изглеждат така:

* Професионални формации – 3
* Брой представления - 69
* Брой ученици в Музикалната школа -112
* Постоянно действащи любителски състави – 3
* Брой участници в любителските състави – 93
* Участие в 2 конкурса – 1първа награда и очакваме класиране от участието във втория конкурс
* Брой концерти – 4
* Реализиран 1 проект – по програма „Култура” – Реализирана постановка на Кукления театър - „Чудесата на чистотата”
* Изложба от Пленер „Синя зона”

 През 2020 години като основни дейности в читалището работиха традиционните и доказали своята жизнеспособност, дължаща се на качеството на работа през годините, Музикална школа, Музикален театър, Куклен театър, Смесен хор, Детска вокална формация „Пееща дъга”, Детска вокална формация за народно пеене /съвместно с Детска градина „Снежанка”/ и Дуо за класическа музика.

 Музикалната школа и през 2020 година отново даде на децата от Ловеч възможност да се докоснат до музикалното изкуство и за радост, въпреки трудностите, броят на учениците ни не бележи съществен спад, а и смятаме, че той е временен и ще бъде преодолян. В момента в школата се обучават ученици по специалностите пиано, акордеон, китара, флейта, народно пеене. Обучението се провежда по два индивидуални учебни часа седмично и всички преподаватели имат пълен норматив. През изминалата година, за разлика от всички предишни, освен обучение, децата от Музикалната школа получиха само две възможности за концерти пред ловешката публика. Впечатляващи са усилията и таланта на преподавателите от школата в обучението и мотивирането на децата.

 През 2020 година две деца от школата участваха в конкурси, едното спечели награда, а от втория конкурс все още очакваме резултати от класирането и, разбира се, очакваме награда.

 Тенденцията учениците на школата да завършват пълния курс на обучение, който е седемгодишен се запази и оценяваме тази част от работата на читалището като успешно изпълнена мисия.

 Двете театрални формации поддържат много богат репертоар, включващ арабски приказки , приказки на Братя Грим, Андерсен, Шарл Перо, А.С. Пушкин, народни приказки. През изминалата година бяха реализирани една нова и възстановена една постановки – „Чудесата на чистотата” и „Патиланци”. Съобразявайки се с мерките, организирахме възможния брой представления в зала.

 За читалището проектите не са самоцел - включваме се само в такива, които отговарят на професионалната квалификация на работещите и целите на дейността ни. През изминалата година реализирахме един проект - това беше постановката на Кукления театър „Чудесата на чистотата”, осъществена със средства от Фонд „Култура”.

 Дуото за класическа музика успя да реализира само два концерта.

 Смесен хор „Панайот Пипков” е най-голямата любителска формация, която работи в читалището - тази формация предвид мерките за безопасност беше най-ограничена в своята репетиционна работа и не успя да се срещне със своята публика.

 Детската вокална формация „Пееща дъга” с ръководители Юлиана Близнакова и Ангелина Младенова има своето достойно място в културното пространство на Ловеч – тя успя да вземе участие само в двата реализирани концерта.

 Своя дебют на сцена през годината направи вокалната формация за народно пеене с ръководител Румяна Георгиева.

 През годината успяхме да задържим относителна финансова устойчивост, въпреки реалните трудности, пред които бяхме изправени. Приключихме финансовата година с малко реализирани приходи, но благодарение на консервативната политика по отношение на разходите, се справихме.

 С получено дарение и собствени средства дори успяхме и да направим отдавна планирания ремонт на тоалетните.

 И особено ценно за нас е, че всички участници в дейностите ни са готови да продължат работата си и да представят това, което постигнаха въпреки невъзможните условия.

 ЛОВЧАНСКО ЧИТАЛИЩЕ „НАУКА-1870 г.” – ЛОВЕЧ

5500 гр. Ловеч, ул. „Търговска” № 49 E-mail: nauka135@abv.bg тел.: 068/604 203

**ПРОГРАМА**

**и календарен план на събитията през 2021 г**. **на Ловчанско читалище „Наука-1870 г.“**

 В значителна степен програмата има условен характер. Не си правим илюзии, че на 1 януари ще се събудим и светът ни ще бъде същият, какъвто го оставихме през февруари тази година. По тази причина предвидените дейности от календарния план ще могат да се осъществят само ако обстоятелствата, свързани с пандемията го позволят.

 И през 2021 година усилията на Ловчанско читалище „Наука – 1870 г.” ще бъдат насочени към възможното възстановяване на обема от дейност, който бяхме постигнали до месец февруари тази година. Даваме си сметка, че връщането ни на пазара на театралния културен продукт ще продължи дълго, ще бъде много трудно и ще мине много време преди тази част от работата ни да се възстанови като брой зрители и икономически ефект. Ще продължим да прилагаме политика, ориентирана към потребителите и аудиториите. Ще продължим да бъдем пазарно ориентирани без да изгубваме идеалната си цел.

 Като основни дейности на читалището ще продължат да работят:

Куклен театър, Музикален театър, Музикална школа, Дуо за класическа музика, Смесен хор, Детска вокална формация „Пееща дъга” и създадения преди една година съвместно с Детска градина „Снежанка” детски народен хор. Те самостоятелно и възможните многобройни комбинации между тях ще дадат възможност за множество концерти извън основните акценти.

|  |  |  |
| --- | --- | --- |
| **Месец** | **Дейност** | **Oрганизатор** |
| **Януари** | Концерт на най-малките ученици на Музикалната школа Музикален театър – възстановяване на постановката „Рибарят и златната рибка”Театралните формации – представления в залата  | Ловчанско читалище „Наука-1870 г.“ |
| **Февруари** |  Представления на театралните формации Възстановяване на постановка на Кукления театър | Ловчанско читалище „Наука-1870 г.“ |
| **Март** | Пролетен концерт класическа музика /дует/Представления на театралните формации | Ловчанско читалище „Наука-1870 г.“ |
| **Април** | 22 април - Фестивал на детската песен „Пеещо яйце”24/25 април - Участие в Цветница в Ловеч;Представления на театралните формации . Музикална школа – Участие в Международния конкурс за акордеонисти в Нови пазар.Великденски концерт на Смесения хор | Ловчанско читалище „Наука-1870 г.“Община Ловеч |
| **Май** | Участие в организирането на Люлякови музикални вечери 2021.Музикална школа – участие на ученици в Международни конкурси..Представления на театралните формации. | Община ЛовечЛовчанско читалище „Наука-1870 г.“ |
| **Май-юни** |  Концерти на всеки от класовете на Музикалната школаКонцерт класическа музика /дует/.Представления на театралните формации | Ловчанско читалище „Наука-1870 г.“ |
| **Юни/ юли** | Участие на Смесения хор в Международен хоров фестивал | Ловчанско читалище „Наука-1870 г.“ |
| **Юли/ август**  | При финансова възможност - подготовка за нова постановка на Кукления или Музикалния театър - сценография, костюми, декор, музика | Ловчанско читалище „Наука-1870 г.“ |
| **Септември** | Репетиции и премиера Представления на театралните формации. | Ловчанско читалище „Наука-1870 г.“ |
| **Октомври** | Концерт класическа музика за Деня на музиката / дует/.Представления на театралните формации. | Ловчанско читалище „Наука-1870 г.“ |
| **Ноември** | 18 или 22 ноември - Концерт по повод 150-годишнината от рождението на Панайот ПипковПредставления на театралните формации. | Ловчанско читалище „Наука-1870 г.“ |
| **Декември** | 13-22 декември - Коледни празници – Концерти на всеки от класовете на школатаКоледни представления на Кукления и Музикалния театриКонцерт класическа музика - дуоХоров концертКонцерт на Вокална група „Пееща дъга” и Вокална формация за народно пеенеКонцерт класическа музика- гостуваща формация – с билети | Ловчанско читалище „Наука-1870 г.“ |